Memorial (järjestö)

Memorial () on venäläinen ihmisoikeusjärjestö, joka toimii useissa Neuvostoliiton hajoamisen jälkeen syntyneissä valtioissa. Se tutkii ja julkaisee Neuvostoliiton ihmisoikeusrikkomuksia, mutta on merkittävällä tavalla keskittynyt myös Itsenäisten valtioiden yhteisön valtioiden ihmisoikeustilanteeseen.

Järjestö on mm. rakentanut Internetiin tietopankin, joka sisältää yli kolmen miljoonan poliittisten vainojen uhreiksi joutuneen ihmisen tiedot. 

Järjestö perustettiin vuonna 1989. Sen perustajiin kuului Nobelin rauhanpalkinnon saanut ydinfyysikko Andrei Saharov. 

Memorialia on pidetty Venäjän vanhimpana ja kansainvälisesti arvostetuimpana ihmisoikeusjärjestönä. 

 Vastatoimia 
Useita järjestön piirissä toimineita henkilöitä on murhattu, kuuluisimpana Natalia Estemirova. Järjestön johtaja Oleg Orlov on syyttänyt Estemirovan murhasta Tšetšenian presidenttiä Ramzan Kadyrovia, joka puolestaan on ilmoittanut nostavansa kunnianloukkaussyytteen Orlovia vastaan. Memorial keskeytti kesällä 2009 vajaaksi puoleksi vuodeksi toimintansa Tšetšeniassa, koska työ siellä oli käynyt liian vaaralliseksi. Estemirovan seuraaja Ojub Titijev tuomittiin maaliskuussa 2019 huumerikoksesta neljäksi vuodeksi vankeuteen. Ihmisoikeusjärjestöt pitävät tuomiota poliittisena.Ihmisoikeusjärjestö Memorialin johtaja sai pitkän tuomion. Helsingin Sanomat 19.3.2019 s. A 23 Memorialin Karjalan-osaston johtajaa Juri Dmitrijeviä syytetään seksuaalisesta väkivallasta tämän adoptoitua tytärtä kohtaan. Dmitrijeviin kohdistettujen poliittisesti motivoitujen syytteiden ja hänen vangitsemisensa myötä Karjalan Memorialin toiminta on lakannut.

Memorialin johtaja Oleg Orlov on ollut Venäjän aloittaman Ukrainan hyökkäyssodan äänekäs kriitikko. Orlovia syytettiin oikeudessa Venäjän asevoimien kritisoimisesta, josta voi saada viiden vuoden vankeustuomion. Orlov tuomittiin vuonna 2023 sakkoihin armeijan mustamaalaamisestaElsa Osipova, Venäjän tunnetuimmat poliittiset vangit katosivat tällä viikolla vankiloista, yle.fi, uutiset 31.7.2024, viitattu 31.7.2024. Syyttäjä valitti tuomiosta, ja helmikuussa Orlovin sakkotuomio muutettiin vankeudeksi. Orlov vapautettiin vuoden 2024 elokuussa suuressa vankienvaihdossa, jossa Venäjä vapautti 16 länsimaista vankiaan ja länsimaat puolestaan vapauttivat kahdeksan venäläistä vankiaan.

 Palkintoja 
Memorial sai vuoden 2009 Saharov-mielipiteenvapauspalkinnon. Vuosittain jaettavan palkinnon myöntää Euroopan parlamentti tukeakseen mielipiteenvapautta ja ihmisoikeustyötä. Palkinto luovutettiin Memorialille 16. joulukuuta 2009, ja samana päivänä järjestö ilmoitti aloittavansa uudelleen toiminnan Tšetšeniassa yhteistyössä muiden järjestöjen, muun muassa Amnesty Internationalin kanssa.
Vuonna 2022 järjestö oli yksi Nobelin rauhanpalkituista.

 Lakkauttaminen ja toiminnan jatko
Lokakuussa 2014 järjestön puheenjohtaja kertoi, että Venäjän oikeusministeriö on aloittanut oikeusprosessin järjestön lakkauttamiseksi Venäjällä. Memorialin mukaan lakkautusuhka johtuu järjestön organisaatiorakenteesta. Järjestön puheenjohtaja piti syytteitä absurdeina.

Marraskuussa 2021 alkoi oikeudenkäynti, jossa järjestöä syytettiin hallinnollisista rikkeistä. Politiikassa toimiva ja ulkomailta varoja vastaanottava järjestö on rekisteröitynyt Venäjän lain mukaisesti ”ulkomaiseksi agentiksi”. Syyttäjän mukaan kaikkia järjestön materiaaleja ei oltu merkitty agenttistatuksesta kertovalla tiedolla. 

Vuoden 2021 lopulla Venäjän korkein oikeus määräsi järjestön lakkautettavaksi. 

Järjestön aktivit kertoivat kuitenkin jatkavansa toimintaa tärkeäksi kokemansa aihepiirin parissa. Tämä todettiin järjestön puheenjohtajan Jan Ratšinskin () sanoin: "Kukaan ei aio antaa periksi". 

 Lähteet 

Luokka:Kansainväliset järjestöt
Luokka:Ihmisoikeusjärjestöt
Luokka:Venäläiset järjestöt
Luokka:Nobelin rauhanpalkinnon saajat